মেট্রোরেলের টিকিটে বসবে ভ্যাট, বাড়বে ভাড়া
জাতীয় রাজস্ব বোর্ড (এনবিআর) মেট্রোরেলের টিকিটে ভ্যাট ছাড় প্রত্যাহারের সিদ্ধান্ত নিয়েছে। তাই আগামী ১ জুলাই থেকে মেট্রোরেলের যাত্রীদের টিকিটের ওপর ভ্যাট পরিশোধ করতে হবে, ফলে যাত্রীদের যাতায়াত ব্যয় বাড়বে।
ইতোমধ্যে এনবিআর ঢাকা ম্যাস র‌্যাপিড ট্রানজিট কোম্পানি লিমিটেডের (ডিএমটিসিএল) ব্যবস্থাপনা কর্তৃপক্ষকে ভ্যাট অব্যাহতি সুবিধা অব্যাহত না রাখার কথা জানিয়েছে।
ডিএমটিসিএলকে লেখা চিঠিতে এনবিআর বলেছে, ২০৪১ সালের মধ্যে উন্নত দেশে পরিণত হওয়ার লক্ষ্য অর্জনে অসংখ্য উন্নয়ন প্রকল্পের কাজ চলছে। মূলত প্রত্যক্ষ ও পরোক্ষ কর থেকে আসা প্রকল্পগুলো বাস্তবায়নে সরকারকে অর্থের যোগান নিশ্চিত করতে হবে।
এনবিআর আরও বলেছে, দেশীয় শিল্পের বিকাশ, আমদানি নির্ভরতা কমানো এবং ক্ষুদ্র ও কুটির শিল্পকে সহায়তা করতে বিভিন্ন সময়ে বিভিন্ন খাতে কর সুবিধা দেওয়া হয়। তবে দেশের উন্নয়ন কর্মকাণ্ডে অর্থায়নের জন্য প্রয়োজনীয় রাজস্ব-জিডিপি অনুপাত বাড়াতে বিভিন্ন ক্ষেত্র থেকে পর্যায়ক্রমে ছাড় প্রত্যাহার করা হচ্ছে।
চলতি বছরের ৩০ জুনের পর ভ্যাট ছাড় অব্যাহত রাখতে ডিএমটিসিএলের অপারগতার ব্যাখ্যা দিয়ে এনবিআর বলেছে, 'এর অর্থ অব্যাহতির ক্ষেত্রগুলো কমানো হচ্ছে।'
মূলত মেট্রোরেলে যাতায়াতে উৎসাহিত করতে ২০২২ সালের ২৮ ডিসেম্বর থেকে যাত্রীদের টিকিটের ওপর থেকে ভ্যাট প্রত্যাহার করে এনবিআর।
ডিএমটিসিএল গত মাসে এনবিআরকে এই সুবিধা অব্যাহত রাখার আবেদন জানায়।

জাতীয় রাজস্ব বোর্ড (এনবিআর) মেট্রোরেলের টিকিটে ভ্যাট ছাড় প্রত্যাহারের সিদ্ধান্ত নিয়েছে। তাই আগামী ১ জুলাই থেকে মেট্রোরেলের যাত্রীদের টিকিটের ওপর ভ্যাট পরিশোধ করতে হবে, ফলে যাত্রীদের যাতায়াত ব্যয় বাড়বে।